Gagnaveitumótið : Óbreytt staða á toppnum Þriðja umferð Gagnaveitumótsins – Haustmóts Taflfélags Reykjavíkur fór fram síðastliðinn sunnudag . Fyrir umferðina voru stórmeistarinn Stefán Kristjánsson , alþjóðlegi meistarinn Jón Viktor Gunnarsson og Fide meistarinn Einar Hjalti Jensson með fullt hús vinninga og deildu efsta sætinu . Staða þeirra breyttist ekki þar sem þeir unnu allir sínar viðureignir í þriðju umferðinni . Stefán lagði eina TR-ing A-flokksins , Kjartan Maack , og mátti prísa sig sælan eftir afleik í endatafli með kóng og þrjú peð gegn kóngi og tveimur peðum Kjartans sem leitt hefði til jafnteflis ef Kjartan hefði ekki komið með afleik á móti sem leiddi til taps . Einar Hjalti sigraði Jóhann H. Ragnarsson og Jón Viktor hafði betur gegn Sverri Erni Björnssyni . Viðureignum Dags Ragnarssonar og Gylfa Þórs Þórhallssonar sem og Stefáns Bergssonar og Olivers Arons Jóhannessonar lauk með jafntefli . Sem fyrr segir leiða því Stefán , Jón Viktor og Einar Hjalti með fullu húsi vinninga en Dagur og Stefán B koma næstir með 1,5 vinning . Enn mætast efstu menn ekki innbyrðis því í fjórðu umferð mætir Stefán K Gylfa , Jón Viktor etur kappi við Oliver og þá mætast Einar Hjalti og Dagur . Línur í B-flokki eru síst að skýrast þar sem fjórir keppendur eru efstir og jafnir með 2,5 vinning . Það eru þau Jón Trausti Harðarson sem sigraði Pál Sigurðsson , Ingi Tandri Traustason sem vann Atla Antonsson , Þórir Benediktsson sem lagði Sverri Sigurðsson og Hallgerður Helga Þorsteinsdóttir sem sigraði Hörð Garðarsson . Jóhanna Björg Jóhannsdóttir og Tinna Kristín Finnbogadóttir gerðu jafntefli en sú fyrrnefnda fylgir efstu keppendum með 1,5 vinning . Af efstu mönnum mætast meðal annars í fjórðu umferð Ingi Tandri og Þórir . Í C-flokki leiða Kristófer Ómarsson og Valgarð Ingibergsson með 2,5 vinning en Kristófer gerði jafntefli við Birki Karl Sigurðsson en Valgarð hafði betur gegn Sigurjóni Haraldssyni . Birkir Karl og Elsa María Kristínardóttir koma næst með 2 vinninga . Í opna flokknum leiða hvorki fleiri né færri en fimm keppendur með 2,5 vinning , þeir Björn Hólm Birkisson , Hilmir Hrafnsson , Hjálmar Sigurvaldason , Heimir Páll Ragnarsson og Haukur Halldórsson . Þrír keppendur fylgja í kjölfarið með 2 vinninga . Mjög erfitt er að spá fyrir um úrslitin í opna flokknum þar sem styrkleiki keppenda á toppnum er mjög áþekkur . Fjórða umferð fer fram á miðvikudagskvöld og hefst kl. 19.30 . Áhorfendur eru velkomnir og veglegar veitingar eru í boði gegn vægu gjaldi .